DA dien kriminele klagte in teen De LilleKaapstad se burgemeester, Patricia de Lille, soek nou eers haar goeie naam terug voor sy bereid is om uit te tree, ten spyte van ’n ooreenkoms om Woensdag die tuig neer te lê. Foto: ANA Die DA het Dinsdagaand bevestig hy het kriminele klagte ingedien het teen Patricia de Lille, uittredende burgemeester van Kaapstad, asook teen die burgemeesterskomiteelid Brett Herron, soos aanbeveel in die Bowmans-verslag. Dirk Smit, speaker, het die klagte teen De Lille by die sentrale polisiekantoor in Kaapstad aanhangig gemaak kragtens die Wet op Munisipale Stelsels omdat sy na bewering amptenare beskerm het wat betrokke was by tenderbedrog en onregmatige uitbetalings, het Natasha Mazzone, adjunkvoorsitter van die DA se federale raad, gesê. Herron word aangekla ingevolge die Wet op die Voorkoming en Bestryding van Korrupte Bedrywighede. Mazzone sê sy was verbaas toe De Lille aandui sy sal nie Woensdag uittree nie; dít nadat sy met Mmusi Maimane, DA-leier, oorgekom het om einde Oktober die amp neer te lê. “Ons regsverteenwoordigers het aan me. De Lille se prokureurs geskryf na aanleiding van haar opmerkings om te sê ons verwag van haar om die tuig môre [Woensdag] neer te lê, soos ooreengekom.” De Lille berei haar voor om die Bowmans-verslag van 2 000 bladsye regtens uit te daag. Sy het Maandag gesê sy wil haar naam in ere herstel vóór sy uittree. Maar Mazzone beskuldig haar van “nimmereindigende vertragingstaktiek”.